《大司寇刘公孙尧士来求黄太史碑文却还大庾仆曾拜公于家食因附致哀挽之私》
明代·黎民表

林泉不为苍生起，陇兆俄惊白马悲。淮海军储飞挽日，茂陵词赋谢归时。

论功合上云台画，纪实应存太史碑。玉树传家知不愧，生刍何处寄遐思。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。